**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Kamenínske slaniská (ďalej len „návrh nariadenia vlády“) je splnenie požiadavky vyplývajúcej z článku 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení (ďalej len „smernica o biotopoch“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu Kamenínske slaniská (ďalej len „CHA Kamenínske slaniská“), ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000. Ďalším dôvodom predloženia návrhu nariadenia vlády je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Súčasťou CHA Kamenínske slaniská je územie európskeho významu s označením SKUEV0066 Kamenínske slaniská, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0066 Kamenínske slaniská bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a  do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom. Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12. januára 2009.

Časť CHA Kamenínske slaniská je už v zmysle § 17 ods. 1 zákona chránená ako národná prírodná rezervácia (NPR) Kamenínske slanisko, vyhlásená v roku 1983 úpravou Ministerstva kultúry Slovenskej socialistickej republiky č. 6915/1983-32 o vyhlásení štátnej prírodnej rezervácie Kamenínske slanisko. Druhá časť územia je chránená ako prírodná rezervácia (PR) Čistiny, vyhlásená v roku 2001 všeobecne záväznou vyhláškou Krajského úradu v Nitre č. 2/2001 o vyhlásení prírodnej rezervácie Čistiny. Štvrtý stupeň ochrany bol pre obidve chránené územia stanovený všeobecne záväznou vyhláškou Krajského úradu životného prostredia v Nitre č. 1/2004, ktorou sa určuje stupeň ochrany niektorých chránených areálov, prírodných rezervácií, národných prírodných rezervácií a prírodných pamiatok. Vyhlásením CHA Kamenínske slanisko budú NPR Kamenínske slanisko a PR Čistiny zrušené.

Účelom vyhlásenia navrhovaného CHA Kamenínske slaniská je zabezpečenie priaznivého stavu predmetu ochrany CHA Kamenínske slaniská, ktorým sú dva prioritné biotopy európskeho významu Sl1 Vnútrozemské slaniská a slané lúky (1340\*), Sl3 Panónske slané stepi a slaniská (1530\*) a biotop európskeho významu Lk1 Nížinné a podhorské kosné lúky (6510)*.* Biotop Sl3 (1530\*) bol ako predmet ochrany oproti výnosu MŽP SR č. 3/2004 -5.1 doplnený z dôvodu jeho potvrdenia na lokalite a následného zabezpečenia jeho ochrany. Podľa výnosu MŽP SR č. 3/2004-5.1 bol ako predmet ochrany územia európskeho významu zahrnutý aj druh európskeho významu lopatka dúhová (*Rhodeus sericeus amarus*) a hrúz bieloplutvý (*Gobio albipinnatus*), ktoré však boli ako predmet ochrany zaradené omylom, nakoľko územím nepreteká taký vodný tok, v ktorom by sa uvedené druhy mohli vyskytovať. Táto skutočnosť bola na Európsku komisiu oznámená v roku 2012. V tom období sa pri aktualizácii štandardných dátových formulárov k územiu zaradil ako predmet ochrany druh európskeho významu pichliač úzkolistý (*Cirsium brachycephalum*), ktorý však nebol na lokalite zaznamenaný počas terénnych návštev v rokoch 2010 – 2016 a nie je ani nikde dokladovaný v literatúre. Z uvedeného dôvodu ho ďalej nezaraďujeme do predmetu ochrany CHA Kamenínske slaniská.

Ciele ochrany sú stanovené v projekte ochrany spracovanom ako podklad na vyhlásenie CHA Kamenínske slaniská a sú rozpracované v programe starostlivosti. Program starostlivosti o CHA Kamenínske slaniská je zverejnený na webovom sídle ŠOP SR na adrese <http://www.sopsr.sk/chakameninskeslaniska/>, spoločne s projektom ochrany vypracovaným pre účely vyhlásenia chráneného územia.

Výmera CHA Kamenínske slaniská je 119,4971 ha. Ochranné pásmo sa osobitne nevymedzuje. Výmera 144,74 ha predstavuje výmeru SKUEV0066 Kamenínske slaniská, ktorá bola aktuálna pri jeho zaradení do národného zoznamu území európskeho významu v roku 2004. Výmera uvedená vo výnose MŽP SR č. 3/2004-5.1, bola upravovaná, nakoľko boli do pôvodného návrhu zaradené aj plochy ornej pôdy, ktorá je hospodársky využívaná. Pri aktualizácii území európskeho významu v roku 2012 bola zaslaná na Európsku komisiu už nová upravená výmera územia 119,436 ha. Zmena oproti tejto výmere súvisí s aktualizáciou priebehu hranice na súčasne platný parcelný stav, zahrnutie plôch s výskytom slaniskových biotopov a vyňatie územia 0,60 m od vonkajšej hrany telesa cesty I. triedy č. 76, ktorá prechádza CHA Kamenínske slaniská. Po vyhlásení CHA Kamenínske slaniská bude aktuálna výmera upravená v databáze Natura 2000, ktorá bude predložená v predpísanom formáte (štandardný dátový formulár) Európskej komisii.

Pôvodne navrhovaný tretí stupeň ochrany podľa výnosu MŽP SR č. 3/2004 – 5.1 bol zvýšený na štvrtý stupeň ochrany pre celú plochu navrhovaného CHA Kamenínske slaniská, nakoľko je potrebný na dosiahnutie cieľov ochrany.

Územie navrhovaného CHA Kamenínske slaniská je vymedzené slovným opisom hraníc, zoznamom parciel a mapovým vymedzením. Vyhlásenie CHA Kamenínske slaniská nie je v rozpore s územnoplánovacou dokumentáciou platnou pre príslušné územie, v ktorej je navrhovaný CHA Kamenínske slaniská hodnotený v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť CHA Kamenínske slaniská bol v zmysle § 50 zákona oznámený Okresným úradom Nitra dňa 24. augusta 2017. Pripomienky k  zámeru vyhlásiť CHA Kamenínske slaniská vznesené zo strany dotknutých subjektov boli prerokované a zapracované do materiálu.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú výdavky na označenie CHA Kamenínske slaniská v zmysle zákona a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 24/2003 Z. z.“). Zároveň je v CHA Kamenínske slaniská plánované vypracovanie štúdie/projektu, ktorá navrhne vhodný spôsob odstránenia plytkých kanálov, s cieľom minimalizovať negatívny dopad na predmety ochrany. Táto štúdia následne stanoví, aké náklady by boli potrebné na jej realizáciu. Predpoklad jej realizácie bude až po roku 2023 z projektov z mimorozpočtových zdrojov. Finančné prostriedky na realizáciu týchto výdavkov sú zabezpečené v rozpočte ŠOP SR. Starostlivosť o územie v rámci bežného obhospodarovania pozemkov zabezpečujú majitelia a prenajímatelia dotknutých pozemkov a nie je potrebné z dôvodu zabezpečenia predmetu ochrany tieto spôsoby obhospodarovania meniť. Nepredpokladá sa potreba dodatočných finančných prostriedkov na zabezpečenie starostlivosti o územie. Ďalšie potrebné opatrenia v území v oblasti monitoringu a komunikácie s verejnosťou budú vykonávané zamestnancami ŠOP SR v rámci ich pracovnej náplne.

Predkladaný materiál je bez vplyvov na manželstvo, rodičovstvo a rodinu, podnikateľské prostredie, informatizáciu spoločnosti, služby verejnej správy pre občana a bez sociálnych vplyvov. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

Vyhlasuje sa CHA Kamenínske slaniská. Súčasťou CHA Kamenínske slaniská je územie európskeho významu SKUEV0066 Kamenínske slaniská, ktoré bolo do národného zoznamu území európskeho zaradené výnosom MŽP SR č. 3/2004-5.1.

Vymedzuje sa územie CHA Kamenínske slaniská prostredníctvom katastrálneho územia a príslušného okresu, ďalej sa uvádza výmera CHA Kamenínske slaniská a kde je možné nájsť podklady, v ktorých je zakreslená hranica CHA Kamenínske slaniská. Pre potreby praxe budú na Okresnom úrade Nové Zámky uložené grafické podklady, v ktorých je zakreslená hranica CHA Kamenínske slaniská. Ďalším zdrojom informácií o CHA Kamenínske slaniská a o vymedzení jeho hranice je štátny zoznam osobitne chránených častí prírody a krajiny, do ktorého sa podľa   
§ 51 ods. 4 zákona zapíše CHA Kamenínske slaniská po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územie je predmetom evidencie katastra. V zmysle § 51 ods. 5 zákona správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie CHA Kamenínske slaniská evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“). Spôsob vymedzenia hranice CHA Kamenínske slaniská v prílohe tvorí popisná časť, zoznam parciel a mapa CHA Kamenínske slaniská.

Podľa § 1 ods. 4 návrhu nariadenia vlády ciele starostlivosti o CHA Kamenínske slaniská, opatrenia na ich dosiahnutie a zásady využívania územia upraví program starostlivosti o CHA Kamenínske slaniská. Ciele ochrany sú stanovené v projekte ochrany spracovanom ako podklad na vyhlásenie CHA Kamenínske slaniská a sú rozpracované v programe starostlivosti. Program starostlivosti o CHA Kamenínske slaniská je spoločne s projektom ochrany zverejnený na webovom sídle ŠOP SR na adrese http://www.sopsr.sk/chakameninskeslaniska/.

V súlade s požiadavkami na obsahové náležitosti všeobecne záväzného právneho predpisu, ktorým sa vyhlasuje územie európskeho významu za osobitne chránené územie v zmysle smernice o biotopoch, sa v rámci podrobností o územnej ochrane vymedzuje aj názov lokality, teda názov územia európskeho významu, ktoré má byť vyhlásené za chránené územie, všeobecný účel vyhlásenia chráneného územia a uvádza sa údaj o tom, akým spôsobom budú pre toto územie zavádzané a realizované ochranné opatrenia.

**K § 2 a prílohe č. 2**

Upravujú sa účel a predmet ochrany CHA Kamenínske slaniská. CHA Kamenínske slaniská je navrhovaný z dôvodu ochrany dvoch prioritných biotopov európskeho významu Sl1 Vnútrozemské slaniská a slané lúky (1340\*), Sl3 Panónske slané stepi a slaniská (1530\*) a biotopu európskeho významu Lk1 Nížinné a podhorské kosné lúky (6510). Podľa § 2 ods. 2 písm. t) zákona prioritný biotop je biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Prioritné biotopy sú označené symbolom \*. Biotopy európskeho významu sú označené v súlade s prílohou č. 1 časť B vyhlášky č. 24/2003 Z. z.. Biotopy európskeho významu sú označené v súlade s prílohou č. 1 časť B k vyhláške č. 24/2003 Z. z..

**K § 3**

Na celom území navrhovaného CHA Kamenínske slaniská platí štvrtý stupeň ochrany podľa § 15 zákona.

**K § 4**

Účinnosť nariadenia vlády sa navrhuje vzhľadom na prebiehajúce konanie Európskej komisie voči Slovenskej republike na 1. septembra 2020.